A BIZOTTSÁG HATÁROZATA
(2006. augusztus 4.)
a klasszikus sertéspestis elleni marker vakcina Közösség általi, e vakcina közösségi készleteinek növelése céljából történő vásárlásáról
(az értesítés a C(2006) 3461. számú dokumentummal történt)
(2006/553/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 6. cikke (2) bekezdésére és 8. cikke (2) bekezdésére,
tekintettel a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvre (2) és különösen annak 18. cikke (2) bekezdésére,
mivel:
(1)
A klasszikus sertéspestis veszélyt jelent a Közösség házisertés- és vaddisznóállományára.
(2)
A klasszikus sertéspestis házisertéstartó gazdaságokban való kitörésének rendkívül súlyos következményei lehetnek és a Közösségben gazdasági veszteségekhez vezethet, különösen, ha a megbetegedések nagy sertéssűrűségű területeken fordulnak elő.
(3)
A házisertésekre és a vaddisznókra vonatkozó vészvakcinázás szabályait, valamint a marker vakcina meghatározását a 2001/89/EK irányelv rögzíti.
(4)
A Közösség már rendelkezik 1 000 000 adag élő attenuált klasszikus sertéspestis elleni vakcinából álló készlettel, és folyamatban van további 1 550 000 adag klasszikus sertéspestis elleni marker vakcina vásárlása.
(5)
A közösségi helyzet és különösen a betegségnek a csatlakozó országokbeli helyzete fényében egyre növekszik annak valószínűsége, hogy a klasszikus sertéspestis elleni marker vakcinával történő vészvakcinázás meghaladja a Közösség vakcinakészletének nagyságát.
(6)
Annak érdekében, hogy a Közösség a klasszikus sertéspestis kitörése esetén gyorsan tudjon reagálni, megfelelő mennyiségű marker vakcina adagot kell vásárolni, és meg kell hozni a vakcina tárolásához, valamint vészhelyzet esetén a gyors hozzáférhetőségéhez szükséges intézkedéseket.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A Közösség a lehető leghamarabb 7 000 000 adag klasszikus sertéspestis elleni marker vakcinát vásárol.
(2) A Közösség meghozza a szükséges intézkedéseket az (1) bekezdésben említett vakcina tárolásához és elosztásához.
2. cikk
Az 1. cikkben említett intézkedések maximális költsége nem haladja meg a 7 500 000 eurót.
3. cikk
Az 1. cikk (2) bekezdésében előírt intézkedéseket a Bizottság a pályázati felhívás alapján kijelölt szállítókkal együttműködve végzi el.
4. cikk
Ennek a határozatnak a tagállamok a címzettjei.
Kelt Brüsszelben, 2006. augusztus 4-én.